Magnus, Dei gracia episcopus Aboensis, honorabilibus ac circumspectis viris dominis prepositis per diocesim nostram vbilibet constitutis sempiternam in Domino salutem. Ad noticiam nostram quotidie graues deferuntur querele, qualiter hiis presertim temporibus capellani nostre diocesis grauiter exhorbitantes suos patresfamilias grauiter infestant pariter et molestant in legacionibus testamentorum et donacionum eis preiudicando, victualia lauciora expetendo, familiam turbando et maiora plus solito stipendia extorquendo, nonnulla eciam committunt enormia, propter que nimirum infamatur status clericalis et scandala grauiora in populo grauantur, potissime cum talia deserantur ut in plurimum impunita. Nos igitur pastoralj vigilancia talibus exhorbitationibus detestandis et exactionibus iniustis obuiare volentes, dignum admodum et oportunum fore perspeximus quod tales metu pene a suis arceantur maliciis. Jdeoque damus et concedimus vobis auctoritatem nostram in hiis scriptis quoscunque capellanos inobedientes, rebelles, contumaces, ebriosos, gulosos et vicio incontinencie laborantes ab omni officio sacerdotalj suspendere et, quominus opus fuerit, ad nostram presenciam cum litteris eorum excessus et rebellionem continentibus transmittere. Jnsuper decreuimus ammodo pro statuto obseruare, veluti per nostros predecessores sepenumero decretum extitit, ne capellani parochialium ecclesiarum vltra v marcas monete currentis a suis curatis pro annuo stipendio exigere presumant, nisi curati ipsi ex mera eorum liberalitate et beneuolencia aliquid vltro optulerint seu alias erogauerint eisdem. Datum Abo in sessione synodalj anno etc. xcij in crastino nautiuitatis Marie, nostro sub signeto.